## La Generalitat subvencionarà per primera vegada programes de voluntariat per a l’assistència i la cura dels animals de companyia de persones majors i persones hospitalitzades

*** Martínez Mus anuncia la convocatòria en les pròximes setmanes de les ajudes per a entitats i institucions de defensa dels animals
* Les ajudes comptaran amb una dotació de 900.000 euros, el doble que en l’exercici anterior
* El conseller ha visitat el Refugi Municipal d’Animals de la Nucia i el Centre Educatiu Mediambiental amb el qual col·laborarà la Generalitat**

El conseller de Medi Ambient, Infraestructures i Territori, Vicente Martínez Mus, ha anunciat per a les pròximes setmanes la publicació de la convocatòria d’ajudes per a les entitats i les institucions de defensa dels animals que, per primera vegada, “subvencionaran programes de voluntariat per a l’assistència i la cura de mascotes de persones majors i persones hospitalitzades”.

Es tracta d’una de les novetats que la Conselleria ha introduït en la convocatòria anual d’estes ajudes, que compten amb una dotació econòmica de 900.000 euros per a finançar, entre altres actuacions, programes destinats a l’assistència a persones majors en la cura de les seues mascotes, l’assistència als animals de les persones que es troben ingressades en un hospital per malaltia i no tinguen família que es facen càrrec d’estos o per a ajudar els animals de persones que es troben en situacions de vulnerabilitat.

Així ho ha explicat Martínez Mus durant la vista al Refugi Municipal d’Animals de la Nucia, a on ha destacat “la gran faena que realitzen les associacions i les protectores i la labor social i terapèutica dels animals de companyia, cosa que la Generalitat reconeix i fa valdre amb mesures com esta”.

Segons ha explicat el conseller, un dels objectius de les novetats que inclou la convocatòria “és abordar el preocupant augment de l’abandó d’animals”, una situació que, tal com ha indicat, “ha empitjorat després de la pandèmia”.

Martínez Mus ha assegurat que “esta problemàtica s’ha convertit en una prioritat per al Consell de Carlos Mazón, que s’ha compromés a aconseguir l’abandó 0 d’animals a la Comunitat Valenciana amb més recursos, mitjans i servicis que permeten l’enfortiment de la protecció animal i la conservació de la biodiversitat en tot el territori valencià”.

Una altra de les novetats de la convocatòria d’enguany que ha destacat el conseller és l’eliminació del requisit de ser una entitat col·laboradora de la Conselleria per a acollir-se a estes subvencions, “responent així a una demanda de les associacions del sector i permetent que les ajudes arriben a moltes més entitats” ha explicat.

**Més servicis i més dotació econòmica**

Respecte a la dotació econòmica, el titular de Medi Ambient ha destacat que la Generalitat ha augmentat les ajudes fins als 900.000 euros, “una quantitat que duplica la de l’exercici anterior”.

Respecte a les línies que preveu, s’establix una primera amb 650.000 euros, 200.000 euros més que l’any passat, destinada a les entitats de protecció i defensa dels animals de companyia.

A través d’esta línia, a més dels programes de voluntariat per a assistència i cura de mascotes de persones majors o hospitalitzades, es donarà suport a la divulgació i a l’educació per a la protecció i la defensa dels animals, incloent-hi programes de recollida, desplaçaments i gestió d’animals perduts o abandonats, tractaments veterinaris, alimentació i esterilització d’estos animals i personal necessari per a fer-ho.

A més, es fomentaran teràpies amb animals per a persones en residències i hospitals, així com la cura de mascotes de persones que han mort sense família.

D’altra banda, s’incorpora una línia nova de 250.000 euros per a conservar la biodiversitat, que s’enfoca a millorar hàbitats naturals i mesures de protecció animal, com l’adequació d’accessos per a animals i la col·locació de ponedors per a aus i ratpenats, junt amb accions d’educació i divulgació sobre estos temes.

**Centre Educatiu Mediambiental**

El titular de Medi Ambient també ha visitat el Centre Educatiu Mediambiental de la Nucia. Durant la visita ha anunciat que esta entitat col·laborarà amb el Centre d’Educació Ambientals de la Comunitat Valenciana (CEACV) per a elaborar projectes conjunts i estrényer vies de col·laboració.

Fecha: 28/08/2024